În ianuarie 1999, în urma rezultatului foarte slab al echipei naționale a României la Campionatul European din 1998, antrenorul Remus Drăgănescu a fost schimbat, iar Bogdan Macovei numit antrenor principal, avându-i ca secunzi pe Gheorghe Tadici și Dumitru Muși. Macovei a condus România până pe locul 4 la Campionatul Mondial din 1999, obținând în același timp și calificarea la Jocurile Olimpice din 2000. Pe parcursul anului 2000 a participat cu echipa României la mai multe partide internaționale de verificare, iar în perioada 16 septembrie–1 octombrie 2000, a luat parte la turneul feminin de handbal din cadrul Jocurilor Olimpice de la Sydney, unde România s-a clasat pe locul al 7-lea. Rezultatul a produs o mare dezamăgire printre sportive, membrii delegației, oficiali și suporteri, iar Macovei s-a retras de la conducerea echipei, fiind înlocuit cu fostul său secund, Dumitru Muși.